[{"text_idx": "#000000", "text": "Ukraina esperantisto fug\u0302is al Amsterdamo"}, {"text_idx": "#000001", "text": "La tagon antau\u0306 la atako Ihor Jasinskij tute ne kredis, ke Rusio vere povus bombardi lian hejmurbon en orienta Ukrainio. Post semajno en bombos\u0302irmejo li fine fug\u0302is al Nederlando, kie li renkontis lokajn esperantistojn."}, {"text_idx": "#000002", "text": "La centro de H\u0302arkivo antau\u0306 la milito. Ihor Jasinskij fotita surstrate la 23-an de februaro."}, {"text_idx": "#000004", "text": "Li tiam rakontis, ke c\u0302io dau\u0306re estas trankvila en lia hejmurbo H\u0302arkiv en nordorienta Ukrainio, tridek kilometrojn de la rusia limo. Jam de longe kolektig\u0302is la rusiaj trupoj transe de la limo, sed multaj homoj dau\u0306re ne povis kredi, ke efektive Rusio povus ataki."}, {"text_idx": "#000007", "text": "\u2013 C\u0302e mi nun estas tia vivo, ke mi iras de mia hejmo al la s\u0302irmejo kaj reen. En la s\u0302irmejo ne estas lumo kaj estas sufic\u0302e malvarme tie. Sed sekure. Elektro ne estas nun, oni promesis ripari, sed jam dum du tagoj ne estas lumo. Hodiau\u0306 mi spite ke estas tiu elirmalpermeso forkuris je la tria horo nokte, c\u0302ar apud mi tie estis homoj kiuj tiel ronkis ke mi ne povis dormi, nu, mi ne eltenis. Do mi spite al la malpermeso kuris hejmen kaj tie dormis kaj revenis c\u0302i tien."}, {"text_idx": "#000008", "text": "La log\u0302ejo de Ihor Jasinskij kaj la s\u0302irmejo trovig\u0302as en la nord-orienta parto de la urbo, ne tre distance de la bataloj, kaj la pafado klare au\u0306deblis."}, {"text_idx": "#000009", "text": "\u2013 Jes, au\u0306deblas. Ec\u0302 el mitraletoj, sufic\u0302e proksime al mia domo, sed sur la alia flanko de la s\u0302irmejo. En mia domo, kiu estas apude, estas elektro, do mi s\u0302argas la telefonon kiam mi venas hejmen. Akvo same estas, sed hejtado ne funkcias. Do tiel mi vivas, sed mi ne perdas la optimismon, c\u0302ar mi au\u0306das ke la tuta mondo helpas kaj subtenas. Do dankon pro tiu subteno, g\u0302i tre gravas por ni."}, {"text_idx": "#000011", "text": "Detruita lernejo lau\u0306 la vojo al la stacidomo."}, {"text_idx": "#000012", "text": "\u2013 Mi proponis min por la teritoria defendo, sed oni diris ke mi jam estas tro maljuna. Mi estas 64-jara, kaj oni akceptas g\u0302is 60. Al mi jam tedis sidi sub la tero kaj atendi bombon. Mi estas frau\u0306lo, do mi fine simple prenis miajn aj\u0302ojn kaj mars\u0302is de mia hejmo g\u0302is la stacidomo. Proksimume dek du kilometrojn. Poste mi kun granda peno entrajnig\u0302is, en la unuan mi ne sukcesis, sed la duan."}, {"text_idx": "#000013", "text": "La plenplena trajno portis la rifug\u0302antojn al Lvivo en okcidenta Ukrainio. De tie jam alia trajno veturigis ilin trans la pola landlimo al Przemys\u0301l en sudorienta Pollando."}, {"text_idx": "#000014", "text": "\u2013 Fakte oni ec\u0302 ne kontrolis nin, oni kontrolis nur ke ne estu viroj pli junaj ol 60. Poste ni dudek horojn veturis tiujn kompatindajn 90 kilometrojn, preskau\u0306 eblus perpiede dum tiu tempo iri, kaj certe estis tre multe da homoj. Mi veturis ne en la salono sed en la spaco inter la du vagonoj, kaj unu virino tie dau\u0306re vomis. Do vi povas imagi la sperton. Tre malvarme kaj tiu odoro..."}, {"text_idx": "#000018", "text": "Detruita rusia kirasveturilo lau\u0306 la vojo al la stacidomo."}, {"text_idx": "#000020", "text": "Oni sendis Ihor Jasinskij per trajno al Amsterdamo, li alvenis al malplena stacidomo meze de la nokto kaj petis helpon de hazarde preterpasanta viro."}, {"text_idx": "#000021", "text": "\u2013 Li prenis biciklon per sia mono, kaj ni duope veturis tra la nokta Amsterdamo sufic\u0302e longe. Mi dufoje falis, c\u0302ar mi jam dum dudek jaroj ne biciklis kaj krome mi estis sufic\u0302e laca. Sed felic\u0302e mia telefono estas nerompita."}, {"text_idx": "#000022", "text": "Nun Ihor Jasinskij log\u0302as en simpla hotelo kun kelkcent aliaj rifug\u0302intoj el Ukrainio, multaj el ili eksterlandaj studentoj, ankau\u0306 el H\u0302arkivo."}, {"text_idx": "#000023", "text": "\u2013 Estas multe da studentoj, multe da junularo en mia urbo, kaj tiom g\u0302i plibelig\u0302is dum la lastaj jaroj. Tamen nun mi ne povas diri, kion eblas tie vidi nun. Ec\u0302 kelkaj preg\u0302ejoj estas jam sufic\u0302e grave vunditaj, kaj mi ne scias, kio okazos plu. Neniu scias."}, {"text_idx": "#000025", "text": "Ihor Jasinskij estas unu el pluraj ukrainaj esperantistoj, kiuj jam estis devigitaj fug\u0302i pro la atako de Rusio. Entute dek milionoj da homoj en Ukrainio devis forlasi sian hejmon pro la milito. C\u0302iu dua infano en Ukrainio nun estas rifug\u0302into. Proksimume kvar milionoj da homoj fug\u0302is al la najbaraj landoj en la okcidento. UEA kaj TEJO anoncis pri helpo-servo por trafitaj esperantistoj."}, {"text_idx": "#000029", "text": "Milionoj da homoj nun senhejmaj, rifug\u0302antoj pro la rusa invado, militado, detruado. Dekmiloj da mortintoj. Miliardoj da damag\u0302oj."}, {"text_idx": "#000032", "text": "\u201dEn UEA ne estas loko por homoj, kiuj subtenas publike la putinisman fas\u0302imon kaj ties militon kontrau\u0306 Ukrainio!\u201d"}, {"text_idx": "#000033", "text": "\u201dLa publika deklaro de la prezidanto de Rusa Esperanto Unio, Aleksandr Lebedev, en la reta revuo Sezonoj estas hontinda (#more-18726). Tiu viro makuligas nian verdan flagon per fas\u0302isma militpropogando. Tiu viro publike subtenas la invadon de la putinistaj fas\u0302istoj al Ukraninio. Liaj vortoj: \u201eEkzemple, persone mi kiel privata persono plene kaj senkondic\u0302e subtenas la specialan operacion de la rusia armeo, kiu okazas nun en Ukrainio!\u201c"}]